নোটবন্দির পরে কেটে গিয়েছে এক বছর। তবু মালদহে বন্ধ হয়নি জাল নোটের কারবার। গত এক বছরের মধ্যে মালদহে ২৮ বার জাল নোট উদ্ধারের ঘটনা ঘটেছে। উদ্ধার হয়েছে ৩৫ লক্ষ টাকারও বেশি জাল নোট। যার সবই নতুন দুই হাজার টাকার নোট। 
৫০০, ১০০০ টাকার নোট বাতিল করার অন্যতম যুক্তি ছিল, জাল নোটের কারবার বন্ধ করা। কিন্তু প্রথম কয়েক মাস বন্ধ থাকলেও যত দিন যাচ্ছে, জাল নোট উদ্ধারের ঘটনা বেড়েই চলেছে। পুরনো নোট বাতিল হলেও জাল নোট বন্ধ না হওয়ায় উদ্বিগ্ন মালদহ জেলা পুলিশ। ক্ষোভ ও দুশ্চিন্তা বাড়ছে ব্যবসায়ী মহলেও। 

তথ্য বলছে, নোট বাতিলেও জাল নোট কারবার ঠেকানো যায়নি। নোটবন্দির ঠিক আড়াই মাসের মাথায় গত ২৩ জানুয়ারি জাল নোট মেলে বৈষ্ণবনগরের মজনুটোলা গ্রামে। সেই সময়ে ২০০০ টাকার জাল নোট-সহ গ্রেফতার হয় এক নাবালক। এর পর ৪ ফেব্রুয়ারি বৈষ্ণবনগরের ১৭ মাইলে ২০০০ টাকার নোট-সহ ধরা পড়ে কালিয়াচক ৩ নম্বর পঞ্চায়েত সমিতির বন ও ভূমি দফতরের কর্মাধক্ষ দিগম্বর মণ্ডল।
সেই থেকে শুরু হয়ে ক্রমশ ডালপালা বিস্তার করছে জাল নোটের কারবার। গত কয়েক মাসে জাল নোটের কিছু তথ্য থেকেই এই চিত্র পরিষ্কার—

গ্রাফিক্স- অভিজিৎ বিশ্বাস
সরকারি তথ্যেই পরিষ্কার, নোটবন্দির পরে জাল নোটের রমরমা কমলেও বন্ধ করা যায়নি। বরং মালদহের করিডরকে ব্যবহার করে এখনও সক্রিয় জাল নোট চক্র। যা ভাবিয়ে তুলেছে পুলিশকেও। 
জাল নোট পাচারের করিডর হিসেবে গোটা দেশেই কুখ্যাত মালদহের কালিয়াচক ও বৈষ্ণবনগর এলাকা। এবারেও তার কোনও ব্যতিক্রম হয়নি।
নোটবন্দির আগে মালদহে জাল নোটের রমরমায় সবচেয়ে বেশি ক্ষতিগ্রস্ত ছিলেন ব্যবসায়ীরা। তাই অসুবিধা হলেও নোট বাতিলকে স্বাগত জানিয়েছিল জেলার বণিক মহল। কিন্তু এক বছর যেতে না যেতে যেভাবে ফের জাল নোটের রমরমা বাড়ছে, তাতে  ক্ষুব্ধ মালদহ মার্চেন্ট চেম্বার অফ কমার্স।

এই বিষয়ে অন্যান্য খবর

নোট বাতিলের এক বছর। কেন্দ্র দেবে নগদ ২ লাখ টাকা, জানুন আবেদন পদ্ধতি


নোটবন্দির পরে প্রচুর ২০০০ টাকার জাল নোট মিলেছে মালদহে। তবে তাৎপর্যপূর্ণ বিষয় হল, নতুন ৫০০ টাকার নোটে এখনও কোনও জাল টাকা মেলেনি। 
নোটবন্দি হলেও জাল নোটের দাপট যে কমেনি, তা মোদী সরকারের অস্বস্তি বাড়াতে বাধ্য। কিন্তু খোদ বাংলায় জাল নোটের এই বাড়বাড়ন্ত মুখ্যমন্ত্রী মমতা বন্দ্যোপাধ্যায়ের চিন্তা বাড়ানোর জন্য যথেষ্ট।